दुनिया में भय, अविश्वास और असुरक्षा चप्पे-चप्पे पर है। कहा गया है कि ब्रेग्जिट की सफलता के पीछे इंग्लैंड के 44 सालों तक यूरोपीय संघ में रहने का कड़वा अनुभव है, अंग्रेजों को यूरोपीय बने रहने में नुकसान है। इससे बाहरी लोग इंग्लैंड में घुस जाते हैं, वे स्थानीय नौजवानों के रोजगार छीनते हैं। ब्रेग्जिट के बाद इंग्लैंड स्वाधीन हुआ। उदात्त चित्त के मूल्यों और उत्तरदायित्व से छुटकारा ही स्वाधीनता है। अब ग्रेट ब्रिटेन में कुछ भी ग्रेट नहीं रहना है और यूनाइटेड स्टेट्स में कुछ भी यूनाइटेड नहीं रहना है। जिस इंग्लैंड ने सैकड़ों साल तक दूसरे देशों में घुस-घुस कर व्यापार किया और राज किया, उस देश में अब बाहरी लोगों के लिए जगह नहीं है। ब्रेग्जिट सिर्फ ट्रेलर है, पूरी फिल्म नहीं।